**Фелікс Уладзіміравіч Шкірманкоў** (27 мая 1926, Прапойск — 4 студзеня 2021) — беларускі пісьменнік, паэт, публіцыст, грамадска-палітычны дзеяч. Член Саюза беларускіх пісьменнікаў.

Біяграфія
---------

Пятнаццацігадовым падлеткам пайшоў у партызаны. Падчас адной з аперацый на чыгунцы быў паранены, самалётам яго вывезлі з партызанскай зоны ў Расію. Пасля сканчэння Маскоўскага ваенна-інжынернага вучылішча быў накіраваны на 4-ы Украінскі фронт. Перамогу сустрэў у чэшскім горадзе Оламаўцы. За вайну атрымаў чатыры раненні.

У 1948—1951 гадах працаваў у органах Міністэрства дзяржаўнай бяспекі. Адчуўшы да сябе недавер, звольніўся. Праз шмат гадоў даведаўся, што чэкісцкай кар’еры зрабіць бы не змог, бо меў роднага дзядзьку, *«які падчас нацысцкай акупацыі працаваў дырэктарам школы ў Оршы»* і пасля вызвалення раёна савецкай арміяй атрымаў 10 гадоў калоніі за «здраду радзіме».

Свядома ўступіў у КПСС. З 1951 года па 1979 год рабіў геолагам на Калыме ў Дзяржаўным трэсце «Дальстрой».

Выйшаўшы на пенсію ў 1979 годзе, вярнуўся ў родны Слаўгарад. У раёне працаваў у партыйных структурах. Займаўся творчай дзейнасцю.

Пасля канфлікту ў 1990 годзе з раённымі партыйнымі функцыянерамі, якія перашкодзілі яму стаць дэпутатам Вярхоўнага Савета 12-га склікання, публічна заявіў, што выходзіць з КПСС. На той час ён ужо быў знаёмы з палітыкам Зянонам Пазняком і грамадскім дзеячам Генадзем Грушавым.

Стварыў раённую суполку Беларускага народнага фронту, сябрамі якой былі больш за 100 чалавек. Таксама ён быў заснавальнікам раённага камітэта «Дзеці Чарнобыля». Намаганнямі суполкі дзеці з чарнобыльскіх раёнаў выязджалі на аздараўленне за граніцу.

У 1990—1995 гадах старшыняваў у Слаўгарадскім гарсавеце. Пасля прыходу да ўлады Аляксандра Лукашэнкі сышоў з пасады. Пасля рэферэндуму 1995 года забраў з гарсавета герб «Пагоня», які цяпер вісіць у яго дома.

27 мая 2019 года ўзнагароджаны медалём да 100-годдзя БНР.

Член Таварыства беларускай мовы. У 2005 годзе быў найстарэйшым дэлегатам Кангрэса дэмакратычных сіл Беларусі.

Памёр 4 студзеня 2021 года ад COVID-19.

Творчасць
---------

Аўтар больш як 20 зборнікаў прозы і вершаў. Друкавацца пачаў у 1990 годзе, калі ў выдавецтве «Юнацтва» выйшла на рускай мове кніжка апавяданняў для дзяцей *«Кто обидел медведя»* (бел.: «Хто пакрыўдзіў мядзведзя»). У 1995 годзе выдаў кнігу з успамінамі ўдзельнікаў беларускай партызанкі. Іх збіраў больш за 20 гадоў. Аўтар словаў гімна Слаўгарадскага раёна.

У сваіх творах Ф. У. Шкірманкоў не шукае нейкія надзвычай арыгінальныя, модныя зараз тэмы. У яго пільным паэтычным зроку заўсёды знаходзяцца самыя звычыйныя людзі — вяскоўцы, жыхары мястэчак, невялікіх беларускіх гарадоў.

Бібліяграфія
------------

* «Кто обидел медведя?» (1990)
* «Выпрабаванне» (1995)
* «Незвычайны каляндар» (2004)
* «Через годы, через расстояния…» (2005)
* «Існасць» (2006)
* «У костра своей осени…» (2007)
* «Тропою мамонтов» (2007)
* «С нами надежда и вера» (2008)
* «Папараць-кветка» (2009)
* «Так вижу…» (2009)
* «Пераэкзаменоўка на восень» (2009)
* «Захоўваць вечна» (2010)
* «Между двух океанов» (2010)
* сумесна з Н. Н. Незнанавым «Дажынкі» (2011)
* «Ты рядом — значит я живу» (2011)
* «Понемногу о многом» (2012)
* «Пад прысягай сумленню» (2012)
* «Тет-а-тет» (2012)
* «Контрольный маршрут» (2013)
* «Нацянькі» (2013)
* «Без макіяжу: пра час і пра нас» (2015)
* «Нашчадкам» (2015)

Зноскі
------

1. 1 2  Памёр адзін з найстарэйшых членаў БНФ, пісьменнік Фелікс Шкірманкоў **(нявызн.)**.  Еўрапейскае радыё для Беларусі (4 студзеня 2020). Праверана 4 студзеня 2020.
2. ↑  «…Калі Беларусь стане сапраўды незалежнай». 93-гадоваму ветэрану вайны ўручылі медаль БНР, Радыё Свабода, 27-05-2019
3. ↑  Фелікс Шкірманкоў, Сайт Саюза беларускіх пісьменнікаў

Спасылкі
--------

* Фелікс Шкірманкоў, Сайт Саюза беларускіх пісьменнікаў
* Фелікс Шкірманкоў: Лукашэнка да мяне на ты і я да яго на ты, а гэбісты двойчы пыталіся, што я скажу прэзідэнту

|  |  |
| --- | --- |
| ⚙️   Нарматыўны кантроль | ЗЭКББ: SEK-1144823 |